บอร์ดออมสินวุ่น พรรณียันไม่ออก
บอร์ดออมสินขู่ “พรรณี” ลาออกประธานสรรหาผู้อำนวยการออมสิน เกรงโดนฟ้องศาลปกครองจะผิดกันยกยวง
11 มิ.ย. 2555

บอร์ดออมสินขู่ “พรรณี” ลาออกประธานสรรหาผู้อำนวยการออมสิน เกรงโดนฟ้องศาลปกครองจะผิดกันยกยวง
ศึกภายในธนาคารออมสินยังร้อนแรงต่อเนื่อง โดยนางพรรณี สถาวโรดม ประธานกรรมการ ธนาคารออมสิน แจ้งต่อคณะกรรมการธนาคารออมสินว่าจะไม่ลาออกจากการเป็นประธานคณะกรรมการสรรหาผู้อำนวยการธนาคารออมสิน แม้จะถูกสำนักงานคณะกรรมการนโยบายรัฐวิสาหกิจ (สคร.) ทำหนังสือคัดค้านการดำรงตำแหน่งนี้ 
ทั้งนี้ สคร.แจ้งต่อนางพรรณีว่า ขาดคุณสมบัติตามมติคณะรัฐมนตรี (ครม.) ปี 2552 ที่ระบุว่า ประธานรัฐวิสาหกิจไม่สมควรนั่งเป็นประธานกรรมการสรรหาหรือเป็นประธานในคณะกรรมการชุดอื่นๆ อีก เพื่อให้เกิดความโปร่งใส
นอกจากนี้ นายกิตติรัตน์ ณ ระนอง รองนายกรัฐมนตรีและ รมว.คลัง ยังได้สั่งการให้กรรมการธนาคารออมสิน ดำเนินการเรื่องดังกล่าวให้ถูกต้องตามที่ สคร.ทำหนังสือแจ้งมา แต่นางพรรณียังไม่ปฏิบัติตาม ทำให้กรรมการธนาคารออมสินส่วนใหญ่เห็นว่าเป็นเรื่องไม่ถูกต้อง




 
“นางพรรณี ชี้แจงว่า ได้อ่านระเบียบของธนาคารออมสินทุกบรรทัด และดูเรื่องธรรมาภิบาลของธนาคารทั้งหมด ไม่เห็นมีส่วนไหนห้ามไม่ให้เป็นประธานกรรมการสรรหา จึงยังไม่ลาออกจากตำแหน่งนี้” แหล่งข่าวจากคณะกรรมการธนาคารออมสิน เปิดเผย
แหล่งข่าวเปิดเผยว่า ในวันที่ 22 มิ.ย. จะมีการประชุมคณะกรรมการธนาคาร มีวาระการพิจารณาระเบียบการสรรหาผู้อำนวยการธนาคารออมสินคนใหม่ ที่นางพรรณีเป็นประธาน 
“กรรมการส่วนใหญ่จะเสนอให้นางพรรณีลาออกจากตำแหน่งอีกครั้ง หากไม่ลาออกและยังเสนอระเบียบดังกล่าวให้พิจารณา กรรมการส่วนใหญ่ที่ไม่เห็นด้วยจะไม่เข้าร่วมประชุม และจะให้กรรมการที่เห็นด้วยกับนางพรรณีที่มีอยู่ 3-4 คน พิจารณาเห็นชอบกันไปเอง” แหล่งข่าวเปิดเผย
แหล่งข่าวเปิดเผยต่อไปว่า สาเหตุสำคัญที่ต้องตอบโต้นางพรรณี เพราะว่าการเห็นชอบระเบียบมีที่มาจากองค์ประกอบไม่ถูกต้อง จะทำให้กรรมการธนาคารที่เห็นชอบมีความผิดไปด้วย หากมีใครไปฟ้องศาลปกครองว่า กรรมการบางคนขาดคุณสมบัติเป็นกรรมการตั้งแต่ต้น ทำให้การดำเนินการของกรรมการสรรหาไม่ชอบไปด้วย
แหล่งข่าวเปิดเผยว่า กรรมการส่วนใหญ่จะไม่ยอมให้นางพรรณีและกรรมการที่สนับสนุนนางพรรณี อ้างว่าการดำเนินการต่างๆ นั้นทำโดยชอบธรรม แต่อาจจะทำให้ธนาคารเกิดความเสียหายได้